KIRJALLINEN KYSYMYS E-3159/00 esittäjä(t): Alexandros Alavanos (GUE/NGL) komissiolle. Kreikan vapaiden opintojen keskuksissa osittain suoritetut jäsenvaltioiden yliopistojen tutkinnot ja direktiivi 89/48/ETY.



Virallinen lehti nro 113 E , 18/04/2001 s. 0249 - 0249



KIRJALLINEN KYSYMYS E-3159/00 esittäjä(t): Alexandros Alavanos (GUE/NGL) komissiolle (10. lokakuuta 2000) Aihe: Kreikan vapaiden opintojen keskuksissa osittain suoritetut jäsenvaltioiden yliopistojen tutkinnot ja direktiivi 89/48/ETY Kreikassa on toiminnassa vapaiden opintojen keskuksia, jotka toimivat yhteistyössä Euroopan unionin jäsenvaltioiden yliopistojen kanssa. Näiden keskusten opiskelijat seuraavat opetusta Kreikassa ensimmäisten vuosien ajan ja opiskelevat tavallisesti viimeisen vuoden ulkomaisessa yliopistossa, josta he saavat tutkintotodistuksensa. Tutkintotodistusten tunnustamisesta annettu direktiivi 89/48/ETY(1) sisällytettiin äskettäin Kreikan lainsäädäntöön, mistä seurasi edellä kuvattujen tutkintojen tunnustamista koskevia sekaannuksia. Toisaalta opetusministeriö on ilmoittanut, että näitä tutkintoja ei tunnusteta, kun taas toisaalta vapaiden opintojen keskusten edustajat väittävät, että keskusten opiskelijat täyttävät direktiivissä 89/48/ETY tutkintojen tunnustamisesta esitetyt ehdot. Koska asiasta on syntynyt hämmennystä, voisiko komissio selventää, onko Kreikan tunnustettava nämä tutkinnot direktiivin 89/48/ETY mukaisesti ja tunnustetaanko tutkinnot vastaavasti muissa Euroopan unionin jäsenvaltioissa? (1) EYVL L 19, 24.1.1989, s. 16. Frederik Bolkesteinin komission puolesta antama vastaus (3. marraskuuta 2000) Vähintään kolmivuotisesta ammatillisesta korkeammasta koulutuksesta annettujen tutkintotodistusten tunnustamista koskevasta yleisestä järjestelmästä 21 päivänä joulukuuta 1988 annetun neuvoston direktiivin 89/48/ETY tarkoituksena on helpottaa pääsyä säänneltyyn ammattiin ja säännellyn ammatin harjoittamista muussa kuin siinä jäsenvaltiossa, jossa todistus on hankittu. Direktiiviä sovelletaan vähintään kolmivuotisesta ammatillisesta korkeammasta koulutuksesta annettuihin tutkintotodistuksiin. Voidakseen käyttää hyödykseen mainitun direktiivin säännöksiä hakijalla on oltava direktiivin 1 artiklan a kohdassa määritelty tutkintotodistus eli todistus tai todistusten yhdistelmä vähintään kolmivuotisesta korkeammasta koulutuksesta, jolla osoitetaan, että sen haltijalla on ammattipätevyys säännellyn ammatin harjoittamiseksi jäsenvaltiossa, jossa todistus on hankittu. Henkilö on näin ollen direktiivin mukainen tutkintotodistuksen haltija, jos hän on saanut koulutuksen, jonka perusteella hän on täysin pätevä harjoittamaan kyseistä säänneltyä ammattia. Komission käytettävissä olevien tietojen mukaan arvoisan parlamentin jäsenen tarkoittamat tutkintotodistukset ovat todistuksia, jotka on antanut ranskalainen yliopisto kreikkalaisen vapaiden opintojen keskuksen kanssa tehdyn yhteistyösopimuksen mukaisesti. Komission tietojen mukaan nämä todistukset eivät anna oikeutta harjoittaa säänneltyä ammattia Ranskassa. Mainitut tutkintotodistukset ovat todistus akateemisista opinnoista, eivät ammattiopinnoista. Saadakseen direktiivissä tarkoitetun ammattipätevyyden, tällaisen todistuksen haltijan on tarvittaessa suoritettava täydentäviä opintoja. Ainoa poikkeus koskee psykologian opintoja. Psykologin ammatti on Ranskassa säännelty ammatti, ja koska tämän ammatin harjoittamiseksi Ranskassa vaadittavat tutkintotodistukset sisältyvät todistuksiin, jotka annetaan edellä mainitusta yhteistyökoulutuksesta, nämä todistukset ovat direktiivissä 89/48/ETY tarkoitettuja tutkintotodistuksia. Ne kuuluvat siten direktiivin soveltamisalaan. Kun Kreikan viranomaiset eivät ole tunnustaneet ranskalaisia tutkintotodistuksia, jotkut psykologit ovat tehneet valituksen komissiolle. Komissio on käynnistänyt rikkomisesta johtuvan menettelyn Kreikkaa vastaan direktiivin 89/48/ETY velvoitteiden puutteellisen noudattamisen takia. Virallinen ilmoitus menettelystä on lähetetty. Komission tietojen mukaan direktiivi 89/48/ETY ei koske tutkintotodistuksia, jotka on antanut ranskalainen yliopisto Kreikan vapaiden opintojen keskusten kanssa tehtyjen yhteistyösopimusten puitteissa lukuun ottamatta psykologian tutkintotodistuksia.